b'\n_START_ARTICLE_\nRuumis\n_START_PARAGRAPH_\nRuumis tarkoittaa ihmisen tai el\xc3\xa4imen sek\xc3\xa4 el\xc3\xa4v\xc3\xa4\xc3\xa4 ett\xc3\xa4 kuollutta elimist\xc3\xb6\xc3\xa4.\n_START_SECTION_\nEl\xc3\xa4v\xc3\xa4\n_START_PARAGRAPH_\nEl\xc3\xa4v\xc3\xa4n ruumiin tutkimista kutsutaan anatomiaksi. Ainoastaan el\xc3\xa4v\xc3\xa4\xc3\xa4 ruumista tarkoittavia sanoja ovat vartalo ja keho. Suomenkielinen sana keho keksittiin L\xc3\xa4\xc3\xa4ketieteen sanastolautakunnan ja Kielitoimiston ensimm\xc3\xa4isen hoitajan Hannes Tepon yhteisty\xc3\xb6n tuloksena vuonna 1945, kun l\xc3\xa4\xc3\xa4ketieteen piiriss\xc3\xa4 syntyi tarve sanallisesti erotella kuollut ja el\xc3\xa4v\xc3\xa4 ruumis toisistaan. On mahdollista, ett\xc3\xa4 sanalle keho otettiin mallia sukulaiskielest\xc3\xa4mme virosta, jossa el\xc3\xa4v\xc3\xa4\xc3\xa4 ruumista tarkoittaa sana keha; toisaalta sana keho esiintyy jo Elias L\xc3\xb6nnrotin sanakirjassa keh\xc3\xa4n synonyymin\xc3\xa4.\n_START_SECTION_\nKuollut\n_START_PARAGRAPH_\nKuollutta ruumista kutsutaan my\xc3\xb6s kalmoksi. Vanha kalmon synonyymi on my\xc3\xb6s hunnu, joka on oikeastaan s\xc3\xa4ilynyt vain sanonnassa "joutua hunninkoon / hunningolle", tarkoittaen "kalmistoon". Kansanrunous tuntee my\xc3\xb6s hahmon "Hunnun Herra", varhaisen l\xc3\xa4hetyssaarnaajan. Nimen selityksen\xc3\xa4 kristittyjen krusifiksit ja puheet ruumiista ja yl\xc3\xb6snousemuksesta. Kuolemaa tarkoittava sana kalma viittaa joskus vainajaan tai kuolleeseen ruumiiseen. Sekaannusten v\xc3\xa4ltt\xc3\xa4miseksi sanasta kalma on johdettu jo 1940-luvulla uudissana kalmo tarkoittamaan vain kuollutta ruumista; sanan keksi kielilautakunta vuonna 1948. Kuolleesta tai kuolevasta ruumiista on ennen k\xc3\xa4ytetty my\xc3\xb6s nimityst\xc3\xa4 marras, mutta marras viittaa my\xc3\xb6s muuhun kuolevaan (esimerkiksi luonto syksyll\xc3\xa4, marraskesi) aaveisiin ja kuoleman enteisiin._NEWLINE_Monesti kuolleesta ruumiista k\xc3\xa4ytet\xc3\xa4\xc3\xa4n nimityst\xc3\xa4 vainaja, kun halutaan korostaa kuolleen henkil\xc3\xb6n henkist\xc3\xa4 puolta. Kuollutta el\xc3\xa4imen ruumista kutsutaan usein raadoksi tai haaskaksi, teurasel\xc3\xa4imill\xc3\xa4 ruhoksi._NEWLINE_Arkeologiassa ja toisinaan muutenkin ruumista, yleens\xc3\xa4 pitk\xc3\xa4lle hajonnutta, voidaan kutsua ihmisen j\xc3\xa4\xc3\xa4nn\xc3\xb6ksiksi. Kuolleen ruumiin tutkimista kutsutaan patologiaksi.'